Reacția MAI, după ce Greblă a spus că a sesizat Poliția cu privire la afișe electorale ale lui Călin Georgescu, dar nu i s-a răspuns
Ministerul Afacerilor Interne (MAI) a transmis, luni, că atribuțiile structurilor sale în organizarea și derularea alegerilor sunt strict delimitate. La sesizarea Autorității Electorale Permanente (AEP), după primul tur al alegerilor prezidențiale de anul trecut, s-au făcut verificări cu privire la afișe ale lui Călin Georgescu neinscripționate în județele Caraș-Severin, Cluj și Vrancea, fiind aplicate sancțiuni acolo unde s-a impus. Instituția precizează, însă, că analiza legalității finanțării campaniei electorale este atributul AEP. Precizările vin după ce președintele AEP, Toni Greblă, a declarat că, pentru afișele care nu erau inscripționate, a solicitat Poliției să identifice imprimeria, tipografia și să comunice cine le-a comandat, dar nu a primit niciun răspuns.